SK Úradný vestník Európskej únie C 91/9

Oznámenie o konečnom antidumpingovom cle uloženom na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky a o konečnom vyrovnávacom cle na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky: zmena názvu jednej spoločnosti, na ktorú sa vzťahuje záväzok

(2016/C 91/07)

Dovozy fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky podliehajú konečnému antidumpingovému clu uloženému vykonávacím nariadením Rady (EÚ) č. 1238/2013 (1) a konečnému vyrovnávaciemu clu uloženému vykonávacím nariadením Rady (EÚ) č. 1239/2013 (2).

Záväzok ponúknutý v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky, bol prijatý vykonávacím rozhodnutím Komisie 2013/707/EÚ (3).

Spoločnosť Years Solar Co. Ltd, doplnkový kód TARIC (integrovaný sadzobník Európskej únie) B898, na ktorú sa vzťahuje individuálna antidumpingová colná sadzba vo výške 41,3 % podľa vykonávacieho nariadenia (EÚ) č. 1238/2013 a individuálna vyrovnávacia colná sadzba vo výške 6,4 % podľa vykonávacieho nariadenia (EÚ) č. 1239/2013, informovala Komisiu, že zmenila svoj názov na LERRI Solar Technology (Zhejiang) Co. Ltd.

Spoločnosť požiadala Komisiu o potvrdenie, že zmenou názvu nie je ovplyvnené právo spoločnosti využívať individuálnu colnú sadzbu uplatniteľnú na túto spoločnosť pod jej predchádzajúcim názvom Years Solar Co. Ltd.

Komisia preskúmala predložené informácie a dospela k záveru, že zmena názvu v žiadnom prípade neovplyvňuje zistenia uvedené vo vykonávacom rozhodnutí 2013/707/EÚ.

Preto by sa odkaz v prílohe k vykonávaciemu rozhodnutiu 2013/707/EÚ na spoločnosť:

Years Solar Co. Ltd B898

mal považovať za odkaz na spoločnosť:

LERRI Solar Technology (Zhejiang) Co. Ltd B898

Doplnkový kód TARIC B898, ktorý bol predtým priradený spoločnosti Years Solar Co. Ltd, sa uplatňuje na spoločnosť LERRI Solar Technology (Zhejiang) Co. Ltd.

(1) Vykonávacie nariadenie Rady (EÚ) č. 1238/2013 z 2. decembra 2013, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 325, 5.12.2013, s. 1).

(2) Vykonávacie nariadenie Rady (EÚ) č. 1239/2013 z 2. decembra 2013, ktorým sa ukladá konečné vyrovnávacie clo na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 325, 5.12.2013, s. 66).

(3) Vykonávacie rozhodnutie Komisie 2013/707/EÚ zo 4. decembra 2013, ktorým sa potvrdzuje prijatie záväzku ponúknutého v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky na obdobie uplatňovania konečných opatrení (Ú. v. EÚ L 325, 5.12.2013, s. 214).